ཕྱི་ལོ་༢༠༡༧ཟླ་༦ཚེས་༡ཉིན་ནས་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་དྲ་རྒྱའི་བདེ་འཇགས་བཅའ་ཁྲིམས་ཟེར་བ་དངོས་སུ་ལག་བསྟར་བྱས་པ་ནས།བཅའ་ཁྲིམས་དེའི་འོག་ཏུ་སྤྱི་དམངས་ཀྱི་གཞི་རྩའི་བསམ་བརྗོད་རང་དབང་རྡོག་རོལ་བཏང་སྟེ།མི་མང་གིས་དྲ་ལམ་དུ་དངོས་ཡོད་གནས་ཚུལ་སྤེལ་བའམ་སོ་སོའི་བསམ་ཚུལ་བརྗོད་པ་ནི།རྒྱ་ནག་གི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་སྤྱི་ཚོགས་དང་མེས་རྒྱལ་གོང་བུ་གཅིག་གྱུར་མགོ་རྟིང་སློག་པའི་ངན་སྐུལ་དང་།ཆོས་ལུགས་ལོག་སྤྱོད་དང་འཇིགས་སྐུལ་ཐལ་སྤྱོད་རིང་ལུགས་པར་ངན་འབྲེལ།མི་རིགས་མཐུན་སྒྲིལ་ལ་གཏོར་བརླགཁ་བྲལ་རིང་ལུགས་པར་ངན་སྐུལ་བྱས་ནས།རྒྱལ་ཁབ་ཀྱི་བདེ་འཇགས་ལ་ཉེན་ཁ་བཟོས་རབས་ཀྱི་ནག་ཉེས་བཙན་འགེལ་བྱེད་ཀྱི་ཡོད་པ་དང་།ཐ་ན་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་དང་མི་རིགས་ས་གནས་རང་སྐྱོང་གི་བཅའ་ཁྲིམས་ནང་གསལ་གྱི་སྤྱི་དམངས་ཀྱི་རང་དབང་ཐོབ་ཐང་ཁག་རྩིས་མེད་བཏང་ནས།ས་གནས་སྲིད་གཞུང་གིས།སྲིད་གཞུང་ལ་སྐྱོན་བརྗོད་དམ་དངོས་ཡོད་གནས་ཚུལ་བཤད་མཁན་དང་འབྲི་མཁན།ལྷག་པར་དུ་ཆབ་སྲིད་ཀྱི་བསམ་ཚུལ་མི་མཐུན་པའི་མི་མང་གང་བྱུང་འཛིན་བཟུང་བཀག་ཉར་གྱིས།འདྲི་གཅོད་དང་མནར་གཅོད།ཆད་གཅོད་སོགས་ལག་བསྟར་བྱེད་བཞིན་ཡོད་པ་རེད།